დანართი N1

„დამტკიცებულია“

აჭარის ავტონომიური რესპუბლიკის უმაღლესი საბჭოს

თავმჯდომარის 2022 წლის --18-- თებერვლის N-7-- ბრძანებით

**აჭარის ავტონომიური რესპუბლიკის უმაღლესი საბჭოს აპარატის საერთაშორისო**

**ურთიერთობებისა და სტრატეგიული განვითარების დეპარტამენტის**

**დ ე ბ უ ლ ე ბ ა**

**თავი I**

**ზოგადი დებულებები**

 **მუხლი 1**

1. აჭარის ავტონომიური რესპუბლიკის უმაღლესი საბჭოს (შემდგომში - უმაღლესი საბჭო) აპარატის საერთაშორისო ურთიერთობებისა და სტრატეგიული განვითარების დეპარტამენტი (შემდგომში – დეპარტამენტი) არის აჭარის ავტონომიური რესპუბლიკის უმაღლესი საბჭოს აპარატის (შემდგომში - უმაღლესი საბჭოს აპარატი) სტრუქტურული ერთეული, რომლის ძირითადი ფუნქციაა უმაღლესი საბჭოს საერთაშორისო ურთიერთობებისა და სტრატეგიული განვითარების ხელშეწყობა, უმაღლეს საბჭოში საპროტოკოლო მომსახურება.

 2. დეპარტამენტი თავისი საქმიანობისას ხელმძღვანელობს საქართველოს კონსტიტუციით, „აჭარის ავტონომიური რესპუბლიკის შესახებ“ საქართველოს კონსტიტუციური კანონით, აჭარის ავტონომიური რესპუბლიკის კონსტიტუციით, „დიპლომატიური სამსახურის შესახებ“ საქართველოს კანონით, „დიპლომატიური ურთიერთობის შესახებ“ ვენის კონვენციით, სხვა საკანონმდებლო და კანონქვემდებარე ნორმატიული აქტებით, უმაღლესი საბჭოს რეგლამენტით, უმაღლესი საბჭოს აპარატის დებულებითა და ამ დებულებით.

**თავი II**

**დეპარტამენტის ძირითადი ამოცანები და ფუნქციები**

 **მუხლი 2**

1. დეპარტამენტის ძირითადი ამოცანებია:

ა) უმაღლესი საბჭოს საერთაშორისო ურთიერთობების განხორციელების ხელშეწყობა და მისი მდგრადობის უზრუნველყოფა;

ბ) უმაღლესი საბჭოსა და უმაღლესი საბჭოს თანამდებობის პირთა საპროტოკოლო მომსახურების ორგანიზაციული უზრუნველყოფა;

გ) უმაღლესი საბჭოს სტრატეგიული განვითარების ხელშეწყობა;

დ) უმაღლესი საბჭოს ღია მმართველობისა და გენდერული თანასწორობის საბჭოების საქმიანობის ხელშეწყობა;

2. დეპარტამენტის ძირითადი ფუნქციებია:

ა) უმაღლესი საბჭოს, უმაღლესი საბჭოს თავმჯდომარის საერთაშორისო ურთიერთობების განხორციელების ხელშეწყობა;

 ბ) საჭიროების შემთხვევაში საერთაშორისო პარტნიორებთან შეხვედრებისათვის საინფორმაციო მასალის მოძიება და მიწოდება, რეგიონული საერთაშორისო ურთიერთობების განვითარების ხელშეწყობა, ინფორმაციის ანალიზის საფუძველზე უცხოეთის სახელმწიფო ორგანოებსა და საერთაშორისო ორგანიზაციებთან უმაღლესი საბჭოს თანამშრომლობის განხორციელების უზრუნველყოფა;

 გ) საერთაშორისო დონორ ორგანიზაციებთან თანამშრომლობა, პროექტების ინიცირება, კოორდინაცია, განხორციელებისათვის ხელშეწყობა, აგრეთვე უმაღლესი საბჭოს საჭიროებების განსაზღვრა საპროექტო წინადადებებში და პროგრამებში შემდგომი ასახვის მიზნით;

 დ) კომპეტენციის ფარგლებში უმაღლესი საბჭოს თავმჯდომარისა და უმაღლესი საბჭოს წევრების საერთაშორისო ორგანიზაციებთან და უცხო ქვეყნების ოფიციალურ პირებთან ურთიერთობისა და თანამშრომლობის ხელშეწყობა;

 ე) უმაღლესი საბჭოს თავმჯდომარესა და უმაღლესი საბჭოს წევრებთან შეთანხმებით საზღვარგარეთ დაგეგმილი ოფიციალური და სამუშაო ვიზიტების მომზადება და ორგანიზება, კომპეტენციის ფარგლებში ვიზიტებთან დაკავშირებული ორგანიზაციული საკითხების მოგვარება, ვიზიტების ფარგლებში გასამართი შეხვედრებისათვის საჭირო საინფორმაციო მასალის შეგროვება, დამუშავება და მიწოდება;

 ვ) უმაღლესი საბჭოს თავმჯდომარესა და უმაღლესი საბჭოს წევრებთან შეთანხმებით უცხო ქვეყნის დელეგაციების უმაღლეს საბჭოში ვიზიტების დაგეგმვა და ორგანიზება, ვიზიტებთან დაკავშირებული ორგანიზაციული საკითხების მოგვარება, ამ ვიზიტების ფარგლებში გასამართი შეხვედრებისათვის საჭირო საინფორმაციო მასალის მომზადება და მიწოდება;

 ზ) კომპეტენციის ფარგლებში უმაღლეს საბჭოში სხვადასხვა ცერემონიალური ღონისძიებების გამართვის დაგეგმვა და ორგანიზება;

 თ) საქართველოს ოფიციალური პირებისათვის უმაღლეს საბჭოში ვიზიტების დროს საპროტოკოლო მომსახურების გაწევა;

 ი) კომპეტენციის ფარგლებში ოფიციალურ ღონისძიებებზე უმაღლესი საბჭოს თავმჯდომარის, მისი მოადგილის, უმაღლესი საბჭოს წევრებისა და უმაღლესი საბჭოს აპარატის უფროსის საპროტოკოლო მომსახურების უზრუნველყოფა;

 კ) უმაღლეს საბჭოში ოფიციალური ვიზიტით ჩამოსულ დელეგაციათა და ცალკეულ ოფიციალურ პირთა მიღებისა და გამგზავრების უზრუნველყოფა სახელმწიფო პროტოკოლის მოთხოვნების შესაბამისად;

 ლ) უმაღლესი საბჭოს წევრთა სავიზო-საპასპორტო მომსახურება;

 მ) კომპეტენციის ფარგლებში უმაღლესი საბჭოს თავმჯდომარის, მისი მოადგილის, უმაღლესი საბჭოს წევრთა სახელით უცხოეთში გასაგზავნი ოფიციალური კორესპონდენციის პროექტების შედგენა და უმაღლესი საბჭოს წევრების მიერ ოფიციალური მიმოწერის წარმოების ხელშეწყობა;

 ნ) უმაღლესი საბჭოს სტრატეგიის განხორციელებასა და სტრატეგიის აღსრულების პროცესზე ზედამხედველობა;

 ო) უმაღლესი საბჭოს სტრატეგიული მიზნების სამოქმედო გეგმით გათვალისწინებული აქტივობების საშუალებით დადგენილ ვადებში შესრულებაზე ზედამხედველობა;

 პ) უმაღლესი საბჭოს სტრატეგიული მიზნების სამოქმედო გეგმით გათვალისწინებული აქტივობების საშუალებით დადგენილ ვადებში შესრულების უზრუნველყოფის მიზნით შესაბამის პასუხისმგებელ სტრუქტურულ ერთეულებთან აქტიური კომუნიკაცია;

 ჟ) უმაღლესი საბჭოს სტრატეგიული მიზნებისა და ამოცანების შემუშავების პროცესში, სამოქმედო გეგმის ყოველწლიურად განახლებაში მონაწილეობა;

 რ) სტრატეგიული დოკუმენტებისა და სამოქმედო გეგმების იმპლემენტაციის მონიტორინგის შედეგად გამოვლენილი საჭიროებების ანალიზი და შესაბამისი ცვლილებების შესახებ რეკომენდაციების შემუშავება;

 ს) უმაღლესი საბჭოს სტრატეგიული დოკუმენტების შემუშავებასა და მათი განხორციელების მონიტორინგში სამოქალაქო საზოგადოების, საერთაშორისო პარტნიორობისა და სხვა დაინტერესებული მხარეების ჩართულობის ხელშეწყობა;

 ტ) უმაღლესი საბჭოს ღია მმართველობისა და გენდერული თანასწორობის საბჭოების სხდომების ორგანიზება, ოფიციალური შეხვედრების ინიცირება, კოორდინირება და საინფორმაციო უზრუნველყოფა, მათი საქმიანობის ყოველწლიური ანგარიშის მომზადებაში უშუალო მონაწილეობა;

 უ) კომპეტენციის ფარგლებში უმაღლესი საბჭოს ღია მმართველობისა და გენდერული თანასწორობის საბჭოების სტრატეგიული მიზნებისა და სამოქმედო გეგმის განხორციელებაში აქტიური მონაწილეობა;

 ფ) უმაღლესი საბჭოს სტრატეგიული მიზნებისა და ამოცანების აღსრულების მიმდინარეობის თაობაზე პერიოდულად ინფორმაციის მიწოდება უმაღლესი საბჭოს აპარატის ხელმძღვანელობისათვის.

**თავი III**

**დეპარტამენტის ხელმძღვანელობა და პერსონალი**

 **მუხლი 3**

1. დეპარტამენტს ხელმძღვანელობს დეპარტამენტის უფროსი.

2. დეპარტამენტის უფროსს „საჯარო სამსახურის შესახებ“ საქართველოს კანონით დადგენილი წესით თანამდებობაზე ნიშნავს და თანამდებობიდან ათავისუფლებს უმაღლესი საბჭოს თავმჯდომარე.

 3. დეპარტამენტის უფროსი:

ა) ხელმძღვანელობს დეპარტამენტის საქმიანობას, კონტროლს უწევს დეპარტამენტის საჯარო მოსამსახურეთა საქმიანობას და პასუხს აგებს უმაღლესი საბჭოს თავმჯდომარისა და უმაღლესი საბჭოს აპარატის უფროსის/მოადგილის წინაშე დაკისრებული მოვალეობების ჯეროვნად შესრულებისათვის;

ბ) ხელს აწერს ან ვიზირებას ახდენს დეპარტამენტის კომპეტენციისთვის მიკუთვნებულ სამსახურებრივ დოკუმენტაციაზე;

 გ) ანაწილებს სამსახურეობრივ კორესპოდენციას დაქვემდებარებულ თანამშრომლებზე და უზრუნველყოფს მათი შესრულების კონტროლს, უზრუნველყოფს დეპარტამენტის კორესპონდენციის დროულად განხილვას, კონტროლს უწევს დეპარტამენტში საქმისწარმოების წარმართვას;

 დ) უმაღლესი საბჭოს აპარატის უფროსს წარუდგენს წინადადებებს დეპარტამენტის საკადრო საკითხებზე, მოსამსახურეთა წახალისებისა და დისციპლინური პასუხისმგებლობის დაკისრების, მათ მიერ შვებულებების გამოყენების, სამსახურებრივი მივლინებების, კვალიფიკაციის ამაღლების შესახებ;

ე) მონაწილეობს მის უშუალო დაქვემდებარებაში მყოფი პროფესიული საჯარო მოხელის შეფასების პროცესში;

 ვ) უზრუნველყოფს დეპარტამენტის ურთიერთობას უმაღლესი საბჭოს აპარატის სხვა სტრუქტურულ ერთეულებთან, ფრაქციების აპარატებთან;

 ზ) უმაღლესი საბჭოს აპარატის უფროსს პერიოდულად წარუდგენს ანგარიშს დეპარტამენტის მიერ შესრულებულ სამუშაოთა შესახებ;

თ) უზრუნველყოფს კანონმდებლობით დადგენილი წესით, უმაღლესი საბჭოს თავმჯდომარისა და უმაღლესი საბჭოს აპარატის უფროსის/მოადგილის ბრძანებების, განკარგულებებისა და ზეპირი დავალებების შესრულებას;

 ი) ახორციელებს კანონმდებლობით, უმაღლესი საბჭოს აპარატის დებულებითა და ამ დებულებით მისთვის მინიჭებულს ხვა უფლებამოსილებებს.

**მუხლი 4**

 დეპარტამენტის უფროსის არყოფნის შემთხვევაში დეპარტამენტის უფროსის მოვალეობას უმაღლესი საბჭოს თავმჯდომარის დავალებით დროებით ასრულებს ერთ-ერთი მეორე კატეგორიის უფროსი სპეციალისტი.

**მუხლი 5**

დეპარტამენტის უფროსი არის უმაღლესი საბჭოს აპარატის თანამდებობის პირი.

**მუხლი 6**

1. დეპარტამენტის თანამშრომლები არიან პროფესიული საჯარო მოხელეები, რომლებიც ასრულებენ კანონმდებლობით, უმაღლესი საბჭოს აპარატის დებულებით, დეპარტამენტის დებულებითა და სამუშაო აღწერილობებით მათთვის დაკისრებულ მოვალეობებს.

 2. დეპარტამენტის საჯარო მოსამსახურეებს (გარდა დეპარტამენტის უფროსისა) „საჯარო სამსახურის შესახებ“ საქართველოს კანონით, აჭარის ავტონომიური რესპუბლიკის უმაღლესი საბჭოს რეგლამენტითა და აჭარის ავტონომიური რესპუბლიკის უმაღლესი საბჭოს აპარატის დებულებით დადგენილი წესით თანამდებობაზე ნიშნავს და თანამდებობიდან ათავისუფლებს უმაღლესი საბჭოს აპარატის უფროსი.

**თავი IV**

 **დასკვნითი დებულებები**

 **მუხლი 7**

 1. საკითხები, რომლებიც არ რეგულირდება წინამდებარე დებულებით რეგულირდება მოქმედი კანონმდებლობით, უმაღლესი საბჭოს აპარატის დებულებითა და უმაღლესი საბჭოს თავმჯდომარის სხვა სამართლებრივი აქტებით.

2. დეპარტამენტის დებულებას უმაღლესი საბჭოს აპარატის უფროსის წარდგინებით ინდივიდუალური ადმინისტრაციულ-სამართლებრივი აქტით - ბრძანებით ამტკიცებს უმაღლესი საბჭოს თავმჯდომარე.

 3. დეპარტამენტის დებულებაში ცვლილების შეტანა ხდება უმაღლესი საბჭოს თავმჯდომარის ინდივიდუალური ადმინისტრაციულ-სამართლებრივი აქტით-ბრძანებით.

 4. დეპარტამენტის რეორგანიზაცია ხორციელდება კანონმდებლობით დადგენილი წესით.